## Les Arts estrena a Espanya ‘The Golden Stool’, una afròpera que fusiona cant, dansa i teatre d’avantguarda

*** Ensems col·labora amb Les Arts per a la representació d’esta producció, que inaugura la 46a edició del festival de música contemporània
* El compositor Gorges Ocloo proposa un impactant espectacle que conjumina la tradició operística i la música popular occidental amb els ritmes africans**

El Palau de les Arts Reina Sofia estrena a Espanya este dijous, 19 de setembre, *The Golden Stool* *o la història de Nana Yaa Asantewaa*, una afròpera que fusiona cant, dansa i teatre d’avantguarda.

El festival Ensems col·labora amb Les Arts per a esta única representació de *The Golden Stool*, amb la qual s’inaugura la 46a edició del festival de música contemporània en el Teatre Martín Soler.

En esta, el compositor Gorges Ocloo conjumina la tradició operística occidental i la música comercial contemporània amb la percussió i els ritmes africans per a narrar la història de l’heroïna aixanti Nana Yaa Asantewaa, que va liderar una rebel·lió femenina contra les forces colonials britàniques en 1900.

El conflicte, conegut com la Guerra del Tamboret Daurat, va ser una resposta anticolonial als esforços britànics per apoderar-se del símbol sagrat del poble aixanti: un xicotet tron d’or pur. Encara que la revolta va acabar en derrota, amb Yaa Asantewaa capturada i exiliada a les Seychelles (a on va morir en 1921), el Tamboret d’Or es va mantindre en possessió dels aixantis.

*The Golden Stool* està interpretada en una barreja d’anglés, neerlandés i aixanti per un elenc íntegrament femení. La soprano Nobulumko Mngxekeza-Nziramasanga encarna Nana Yaa Asantewaa i la *mezzosoprano* Nonkululeko Nkwinti els seus antagonistes: els colonitzadors britànics i els ancians hòmens dels aixantis. Un cor femení canta, balla, representa i comenta el conflicte.

Gorges Ocloo desconstruïx i enfronta la música occidental amb la percussió i els ritmes africans en una composició en la qual es poden reconéixer clàssics del repertori com l*’Oda a l’alegria* de Beethoven, el *Danubi Blau* de Strauss, ‘L’havanera’ de l’òpera *Carmen* o el segon vals de Xostakóvitx, així com mencions a èxits contemporanis d’Aretha Franklin, Gloria Gaynor o Lady Gaga.

Estrenada el 27 d’abril de 2023 en el teatre Toneelhuis d’Anvers, l’espectacle compta amb direcció musical, escenografia i vídeo de Gorges Ocloo, qui també firma el vestuari amb Kasia Mielczarek. Pino Etz & Gilles Roosen (il·luminació), Víctor Hidalgo (so) i Josse De Pauw (dramatúrgia) completen l’equip creatiu.

*The Golden Stool* és una producció de LOD muziektheater & Toneelhuis Anvers en coproducció amb Opera Ballet Vlaanderen & O. Festival Rotterdam, amb el suport d’ENOA (European Network of Opera Academies).

Les Arts oferirà una única funció de *The Golden Stool* este dijous, 19 de setembre, a les 19:30 hores en el Teatre Martín i Soler, dins de la seua col·laboració amb el festival de música contemporània Ensems.

Fecha: 17/09/2024